Rune Lund (EL), 2007-05-15:
Den danske bataljon i Irak skal trækkes hjem.
Det er en sejr, det er et fremskridt.
Det er en sejr for fredsbevægelsen, det er en sejr for krigsmodstanderne, det er en sejr for det flertal i befolkningen, som har ønsket, at tropperne skal trækkes hjem.
Der er da også en sejr med en bismag, for i takt med at man trækker tropperne hjem, bliver der jo også sendt 200 yderligere personer til Af ghanistan, som det blev diskuteret i det beslutningsforslag, vi diskuterede lige før det her beslutningsforslag.
Danmark er stadig væk en del af koalitionen med det her beslutningsforslag, fordi man stadig væk vil have fire helikoptere dernede, og der vil være 55 mand til at betjene disse fire helikoptere.
Men der er helt klart tale om en sejr, i og med at tropperne, bataljonen i hvert fald, er kommet hjem.
For 4 års krigspolitik har virkelig vist, hvilken fiasko det har været.
Ikke nok med, at det var en krig, som startede på en løgn om masseødelæggelsesvåben og påståede forbindelser til Al-Qaeda, nej, det er også en krig, som har ført til ufattelige lidelser for det irakiske folk.
Det har den egentlig gjort længe, men nu er det også så tydeligt, at selv Forsvarets Efterretningstjeneste i deres »Situations- og trusselsvurdering for Irak« fra den 9. maj 2007 nu decideret skriver: »Situationen har udviklet sig til borgerkrig, hvor irakerne kæmper om territorier, ressourcer og politisk magt, og landet er præget af opløsning og udbredt kaos.«
Det er i det hele taget en situations- og trusselsvurdering, som meget præcist beskriver, hvad det er for et morads, Irak er havnet i på grund af den ulovlige krig, som statsministeren sammen med Blair og Bush jo har været en stor fortaler for.
Men i det hele taget har regeringen og Dansk Folkeparti jo været virkelig fremme i skoene, om man så må sige, med hensyn til at føre en krigspolitik, som kun har ført til én ting, nemlig mere død, kaos, ødelæggelse og lidelser for den irakiske befolkning.
Hvis vi tager situations- og trusselsvurderingen, kan vi også se, at der står andre ting i den; man kan jo læse lidt op fra den rundtomkring
: Udrensninger og fordrivelser bevirker, at Irak efterhånden opdeles i etnisk og religiøst homogene områder.
Der er ikke tegn på, at de irakiske grupperinger reelt er parate til forsoning.
En stor del af Irak ligger reelt uden for centralregeringens kontrol.
Shiitiske militser, sunnitiske oprørsgrupper eller militante sunniekstremister udgør væbnede grupper.
Grupperne står bag omfattende organiseret kriminalitet og demonstrerer deres magt gennem henrettelser, tortur og intimidering.
Særlig kritisk er desuden den udbredte mangel på brændstof og elektricitet.
Alle disse forhold underminerer tilliden til den irakiske regering og skaber bedre rekrutteringsvilkår for militser, oprørsgrupper og sunniekstremistiske terrorgrupper.«
Og med hensyn til sikkerhedssituationen i det sydlige Irak, hvor vi jo gentagne gange her i Folketingssalen har skullet høre regeringen – og det vil sige både statsministeren og udenrigsministeren – sige, at i syd gik det skam søreme godt, og at de danske tropper derfor godt kunne trækkes hjem fra Basra, for der gik det søreme godt, så må man bare sige, at det hele tiden har været fuldstændig ude af trit med, hvordan den virkelige situation har været, og når man læser Forsvarets Efterretningstjenestes vurdering af, hvordan situationen er i det sydlige Irak, ja, så er det bestemt en meget alvorlig situation.
Truslen fra angreb mod de danske styrker, herunder terrortruslen, er høj.
Truslen fra spionage mod de danske styrker i Irak vurderes også til at være høj.
Under punkt 14 står der: »Fremtidsperspektiverne for Irak er dystre.
« Det er en situation, som er yderst alvorlig.
Man kan jo supplere med den publikation, som kom fra Udenrigsministeriet her i maj, som hedder »Danmarks engagement i Irak«.
Der kan man jo konstatere, at ministeriet har taget tallene til sig fra tidsskriftet The Lancets artikler.
Den senest udgivne artikel – den anden ud af to – blev offentliggjort den 11. oktober 2006 og regnede sig frem til, at 655.000 irakere skulle være døde siden krigens start i marts 2003.
En anden ting, som står i den publikation, og som jo også er værd at bemærke, er situationen i forbindelse med olieproduktionen og adgangen til drikkevand, som er nogle af de ting, som absolut ikke har fungeret, siden krigen startede.
Olieproduktionen i fjerde kvartal 2006 lå på 2,2 mio. tdr. pr. dag, og det er faktisk lidt under niveauet fra begyndelsen af 2003, hvor produktionen var 2,5 mio. tdr. pr. dag.
Altså, olieproduktionen er ikke engang oppe på førkrigsniveauet.
Og med hensyn til drikkevandsforsyningen er der også mange færre mennesker i dag, som har adgang til drikkevand.
Flygtningesituationen er lige så katastrofal: 4 millioner irakiske flygtninge – 2 millioner uden for landet, 2 millioner internt i landet.
Der skal man også bare lige huske, at vi i Danmark beslutter, at 13 irakere – 13 – kunne få lov til at få ophold i Danmark.
Der er altså 750.000 flygtninge i Jordan ud af en befolkning på 5 millioner mennesker.
Flot, vil jeg sige til den danske regering, flot, vil jeg sige til Dansk Folkeparti, men det understreger bare den ligegyldighed, man lige fra starten har haft over for den her krig, som har kostet så mange menneskers liv, så meget død, så meget ødelæggelse.